钦定古今图书集成/历象汇编/庶征典/第131卷 > 王充论衡 > 《赈恤遭水灾百姓敕》编制
## 钦定古今图书集成/历象汇编/庶征典/第131卷 > 王充论衡 > 《赈恤遭水灾百姓敕》编制

敕：“惠下恤人，先王之政典；视年制用，有国之恒规。故
有出公粟以赈困穷，弛岁征以宽物力，救患之道，何
莫由兹。顷以诸道水灾，遣使宣慰，中心是属，夕惕弥
勤。省览条奏，载怀悯恻，用加救恤，以济吾人。应诸道
遭水漂荡，家业淹损，田苗乏绝户，宜共赐米三十万
石。所司各据州府乏绝户多少，速分配，每道合给米
数闻奏，并以度支见贮米充度支，即与本道节度观
察使计费各随便近支付”，委本使差清干官请受分
送合给州县，仍令县令及本曹官同付人户，务从简
便，无至重扰，速分给讫，具状闻奏。其州府水损出苗
及五六分者，今年税米及诸色官田租子，并减放一
半。损七分以上，一切全放。其所减放“米，如是支用数
内，应令度支及本道以诸色钱物充填，并委度支条
件闻奏。其两税钱，所司准旧例处分。朕抚临兆庶，思
致和平，理化未臻，良增寅畏。方镇守宰，职在亲人，所
宜分忧，以救艰食。必躬必信，副朕意焉。”贞元八年十
二月。